Sasol noteer ook op A2X | Netwerk24
Deur Elvira Wood 27 Januarie 2020 10:33
Die petrochemiese reus Sasol gaan ook op die A2X noteer, Suid-Afrika se aandelebeurs wat net sekondêre noterings aanvaar.
Paul Victor, Sasol se finansiële hoof. Foto: Elvira Wood
Sasol is reeds op die JSE asook die New Yorkse Aandelebeurs genoteer.
Sasol sê in ’n verklaring dat sy aandele vanaf Maandag 3 Februarie op A2X sal verhandel.
“Sasol se besluit om op die A2X te noteer, is deel van die maatskappy se verbintenis om voortdurend maniere te vind om waarde vir aandeelhouers te verhoog, sowel as om hulle verskeie opsies te bied,” sê Paul Victor, finansiële hoof van Sasol in die verklaring.
Victor sê die sekondêre notering sal geen invloed op sy notering op die JSE of in New York hê nie.
Ander maatskappye wat ook reeds sekondêre noterings op die A2X het, sluit in Naspers, African Rainbow Minerals, Sanlam, Standard Bank, Absa en Aspen.
Sasol het Maandagoggend kort ná die opening van die JSE net meer as 2% laer teen R258,83 op die JSE verhandel. Die maatskappy is onder erge druk weens probleme by sy Lake Charles-aanleg in die VSA.
Meer oor: A2x | Sasol | Chemikalieë | Brandstof | Notering
Vergeet goud – dié rowers wou Sasol se rodium steel
Eina vir Sasol op JSE ná brand in Amerika